Suzana Herculano-Houzel

Suzana Carvalho Herculano-Houzel (Rio de Janeiro, 1972) brasildar neurozientzialari eta irakaslea da.

 Bizitza 
Rio de Janeiron jaio zen 1972an. Biologian lizentziatu zen, genetikari garrantzia berezia emanez, Rio de Janeiroko Unibertsitate Federalean, 1992an. Urte berean, neurozientziako master batean matrikulatu zen Clevelandeko Case Western Reserve Unibertsitatean. Doktoretza Parisko Pierre eta Marie Curie Unibertsitatean lortu zuen. 1999an, praktikak egin zituen Alemaniako Max Planck Institutuan.

1999an Brasilera itzuli zen, eta bertan dibulgazio zientifikora dedikatzen hasi zen, ikerketa akademikoaz gain. Cérebro Nosso de Cada Dia webgunea martxan jarri zuen. 1999 eta 2002 bitartean Oswaldo Cruz Fundazioko ikertzaile bisitaria izan zen. 2001ean, Rio de Janeiroko Unibertsitate Federalean hasi zen lanean irakasle laguntzaile gisa, eta Biomedikuntza Zientzien Institutuko Neuroanatomia Konparatuko Laborategia zuzendu zuen.

Aztertzen duen arlo nagusia neuroanatomia konparatua da. Beste gauza batzuen artean, garuneko neuronak zenbatzeko metodo bat eta garun-azalaren eremuaren eta lodieraren eta gainazaleko tolestura kopuruaren arteko erlazioa aurkitu ditu.

Dibulgatzaile zientifiko gisa, hainbat egunkari eta aldizkaritarako artikuluak idatzi ditu, besteak beste Ciência Hoje, Ciência Hoje das Crianças, Scientific American (Mente e Cérebro), Piauí eta Folha de S.Paulo. Telebistan ere aritu da.

2013an, TED Global konferentzian parte hartu zuen lehen emakume brasildar bihurtu zen.

2015aren amaieran, bere poltsikotik dirua atertzen hasi zen ikerketak jarraitzeko, eta gero crowdfunding kanpaina bat abiatu zuen. Bi hilabetetan, 113.000 erreal biltzea lortu zuen, eta horrek bost hilabetez laborategia finantzatzeko aukera eman zion Laborategia finantzatu ezin izanagatik, Vanderbilt Unibertsitatean hasi zen lanean 2016ko maiatzean.

Heldutan jakin zuen autista zela.

2010ean, Brasilgo presidentetzarako hauteskundeetarako kanpainan, Dilma Rousseff eta José Serrak abortuaren inguruan izandako eztabaida zela eta, Herculano-Houzelek bere blogean adierazi zuen ateoa zela eta diskriminatua sentitu zela diskurtso erlijiosoarengatik.

 Lanak 

 O Cérebro Nosso de Cada Dia (2002)
 Sexo, Drogas, Rock and Roll... & Chocolate (2003)
 O Cérebro em Transformação (2005)
 Por que o Bocejo É Contagioso? (2007)
 Fique de Bem com seu Cérebro (2007)
 Pílulas de Neurociência para uma Vida Melhor (2009)
 A vantagem Humana (2017)

 Erreferentziak 

 Kanpo estekak 

Kategoria:Kariokak
Kategoria:Neurozientzialariak
Kategoria:Brasilgo zientzialariak
Kategoria:Emakume zientzialariak
Kategoria:Brasilgo irakasleak
Kategoria:Emakume irakasleak
Kategoria:Desgaitasuna duten zientzialariak
Kategoria:Desgaitasuna duten irakasleak
Kategoria:Brasilgo ateoak
Kategoria:Pertsona autistak
Kategoria:Rio de Janeiroko Unibertsitate Federaleko ikasleak